KIRJALLINEN KYSYMYS P-3372/00 esittäjä(t): Antonios Trakatellis (PPE-DE) komissiolle. Valtiontuet ja Olympic Airways -lentoyhtiön pelastaminen.



Virallinen lehti nro 151 E , 22/05/2001 s. 0151 - 0151



KIRJALLINEN KYSYMYS P-3372/00 esittäjä(t): Antonios Trakatellis (PPE-DE) komissiolle (25. lokakuuta 2000) Aihe: Valtiontuet ja Olympic Airways -lentoyhtiön pelastaminen Kreikkalaisessa ja kansainvälisessä lehdistössä esiintyneiden tietojen mukaan Olympic Airways -lentoyhtiö on nykyisin konkurssissa, huolimatta siitä erityiskohtelusta, jonka se sai osakseen yhteisön sääntöjen mukaisesti, ja vaikka sen pelastamiseen annettiin mahdollisuus vuonna 1994 esitetyllä saneeraussuunnitelmalla ja, tuon suunnitelman epäonnistuttua, vuonna 1998 esitetyllä toisella, tarkistetulla saneeraussuunnitelmalla. Kun otetaan huomioon, että Kreikan hallitus oli vastuussa näiden kahden, kyseistä yritystä koskeneen pelastussuunnitelman suunnittelusta ja täytäntöönpanosta: 1. Mitä niistä ehdoista ja sitoumuksista, jotka sisältyivät päätökseen 1999/332/EY(1) Kreikan Olympic Airwaysille myöntämästä tuesta, Kreikan hallitus ei täyttänyt? 2. Toimittiko Kreikka, kuten se oli velvollinen tekemään, komissiolle lokakuun lopussa vuonna 2000 raportin, joka koskee kaikkien sille asetettujen ehtojen täyttämistä tuen soveltuvuuden varmistamiseksi sekä saneerausohjelman täytäntöönpanoa? Mitkä ovat tulokset, mitä tulee tavoiteltujen tulosten saavuttamiseen, mitattuina edellä mainitussa päätöksessä määritellyillä kustannuksia ja tuottavuutta kuvaavilla mittareilla? 3. Onko toinen erä maksettu kokonaisuudessaan, vaikka tarkistettua saneerausohjelmaa ei ole noudatettu eikä sen tavoitteita saavutettu? Mitä mahdollisuuksia on siihen, että kreikkalaiset viranomaiset toimittaisivat ja komissio hyväksyisi kolmannen kyseistä yritystä koskevan saneerausohjelman, ja mikä tällaisen ohjelman aikataulu olisi? 4. Kuka on vastuussa kyseisen yrityksen tuhoutumisesta, sen kaupallisen arvon alentumisesta ja sen hallinnon hajottamisesta sekä kreikkalaisten julkisten varojen tuhlauksesta synnyttämällä kreikkalaisten veronmaksajien maksettaviksi tulevia vajeita? 5. Kuinka paljon valtion tukea kyseinen yritys on yhteensä saanut kaikissa eri muodoissa viimeisten kahdeksan vuoden aikana ja mitkä ovat tämän yrityksen toiminnan synnyttämien vajeiden aiheuttamat kustannukset Kreikan kansantaloudelle samalla ajanjaksolla? 6. Tutkiiko komissio sen yksiköille esitettyä, Olympic Airwaysiin kohdistuvaa syytöstä kilpailun vääristämisestä tai määräävän markkina-aseman väärinkäytöstä lentoliikenteen alalla? (1) EYVL L 128, 21.5.1999, s. 1. Loyola de Palacion komission puolesta antama vastaus (30. marraskuuta 2000) Komissio hyväksyi vuonna 1994 yli 500 000 miljoonan Kreikan drakman suuruisen Olympic Airwaysin tukipaketin, jonka avulla oli tarkoitus toteuttaa rakennemuutossuunnitelma tiettyjen ehtojen mukaisesti. Tuki hyväksyttiin uudelleen 1998, jolloin siihen liitettiin tarkistettu rakennemuutossuunnitelma. Komissiolle on ilmoitettu Olympic Airwaysin ongelmista ja Kreikan hallituksen suunnitelmista yksityistää yhtiö. Toistaiseksi komissiolle ei kuitenkaan ole annettu kertomusta 14. elokuuta 1998 tehdyssä komission päätöksessä 1999/332/EY määrättyjen ehtojen noudattamisen seurannasta. Sen sijaan Kreikan hallitus on pyytänyt komissiota pidättymään tekemästä päätöstä viimeisen pääoman lisäerän (7 800 miljoonaa Kreikan drakmaa) maksamisesta. Komissio aikoo tarkastella yhtiön rakennemuutossuunnitelmaa valtiontukeen sovellettavien sääntöjen perusteella. Tässä yhteydessä on otettava huomioon kaikki mahdolliset valtion myöntämän tuen maksamisen jatkamisesta johtuvat vaikutukset ja Olympic Airwaysin etuuskohtelu.